*****

ΚΑΝΟΝΙΣΜΟΣ (ΕΚΑΧ, ΕΟΚ, ΕΥΡΑΤΟΜ) αριθ. 1578/85 ΤΟΥ ΣΥΜΒΟΥΛΙΟΥ

της 10ης Ιουνίου 1985

που τροποποιεί το καθεστώς που εφαρμόζεται στο λοιπό προσωπικό των Ευρωπαϊκών Κοινοτήτων

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση ενιαίου Συμβουλίου και ενιαίας Επιτροπής των Ευρωπαϊκών Κοινοτήτων, και ιδίως το άρθρο 24,

την πρόταση της Επιτροπής, μετά από γνώμη που διατύπωσε η Επιτροπή Κανονισμού Υπηρεσιακής Κατάστασης,

τη γνώμη του Ευρωπαϊκού Κοινοβουλίου (1),

τη γνώμη του Δικαστηρίου,

Εκτιμώντας:

ότι ο κανονισμός (ΕΟΚ, Ευρατόμ, ΕΚΑΧ) αριθ. 259/68 (2), όπως τροποποιήθηκε τελευταία από τον κανονισμό (ΕΚΑΧ, ΕΟΚ, Ευρατόμ) αριθ. 420/85 (3), καθορίζει, στο άρθρο 2, τον κανονισμό υπηρεσιακής κατάστασης των υπαλλήλων των Ευρωπαϊκών Κοινοτήτων και, στο άρθρο 3, το καθεστώς που εφαρμόζεται στο λοιπό προσωπικό των Ευρωπαϊκών Κονοτήτων· ότι, η τροποποίηση του κανονισμού υπηρεσιακής κατάστασης των υπαλλήλων και του καθεστώτος του λοιπού προσωπικού είναι αρμοδιότητας του Συμβουλίου το οποίο αποφασίζει, με ειδική πλειοψηφία, μετά από πρόταση της Επιτροπής και διαβούλευση με τα άλλα ενδιαφερόμενα κοινοτικά όργανα·

ότι, βάσει της πείρας που αποκτήθηκε κατά την εφαρμογή του εν λόγω κανονισμού υπηρεσιακής κατάστασης και του καθεστώτος για το λοιπό προσωπικό, κρίνεται σκόπιμο να τροποποιηθούν ορισμένες διατάξεις του καθεστώτος, ιδιαίτερα εκείνες που αφορούν το προσωπικό που ασχολείται με την έρευνα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το καθεστώς που εφαρμόζεται στο λοιπό προσωπικό των Ευρωπαϊκών Κοινοτήτων τροποποιείται σύμφωνα με τα άρθρα που ακολουθούν.

Άρθρο 2

Στο άρθρο 8 προστίθεται το ακόλουθο εδάφιο:

«Η σύμβαση ορισμένου χρόνου του υπαλλήλου που αναφέρεται στο άρθρο 2 στοιχεία α) και δ) δύναται να ανανεωθεί μόνο μία φορά για ορισμένο χρόνο. Κάθε μεταγενέστερη ανανέωση έχει σαν αποτέλεσμα τη μετατροπή της σύμβασης αυτής σε σύμβαση αορίστου χρόνου.»

Άρθρο 3

Στο άρθρο 11, το πρώτο εδάφιο αντικαθίσταται από το ακόλουθο κείμενο:

«Οι διατάξεις των άρθρων 11 μέχρι 26 του κανονισμού υπηρεσιακής κατάστασης σχετικά με τα δικαιώματα και τις υποχρεώσεις των υπαλλήλων εφαρμόζονται κατ' αναλογία. Εντούτοις, για τον έκτακτο υπάλληλο που προσλαμβάνεται με σύμβαση ορισμένου χρόνου, η διάρκεια της άδειας για προσωπικούς λόγους που προβλέπεται στο άρθρο 15 δεύτερο εδάφιο περιορίζεται μέχρι το εναπομένον χρονικό διάστημα ισχύος της σύμβασης πρόσληψης.»

Άρθρο 4

Στο άρθρο 14, το τρίτο εδάφιο αντικαθίσταται από το ακόλουθο κείμενο:

«Το αργότερο ένα μήνα πριν τη λήξη της περιόδου δοκιμασίας, συντάσσεται για τον έκτακτο υπάλληλο έκθεση σχετικά με τις ικανότητες που διαθέτει για την εκπλήρωση των καθηκόντων του, την απόδοσή του και τη συμπεριφορά του στην υπηρεσία. Η έκθεση αυτή διαβιβάζεται στον ενδιαφερόμενο, ο οποίος είναι σε θέση να διατυπώνει εγγράφως τις παρατηρήσεις του. Ο έκτακτος υπάλληλος ο οποίος δεν επιδεικνύει επαρκή προσόντα για να διατηρηθεί στη θέση του απολύεται.

Σε περίπτωση έκδηλης ανικανότητας εκτάκτου υπαλλήλου που διανύει την περίοδο δοκιμασίας, είναι δυνατόν να συνταχθεί έκθεση σε οποιοδήποτε χρονικό σημείο της περιόδου αυτής. Η έκθεση διαβιβάζεται στον ενδιαφερόμενο, ο οποίος είναι σε θέση

να διατυπώσει εγγράφως τις παρατηρήσεις του. Βάσει της έκθεσης αυτής, η αρχή που είναι αρμόδια για τη σύναψη των συμβάσεων πρόσληψης είναι δυνατόν να αποφασίσει να απολύσει τον έκτακτο υπάλληλο πριν τη λήξη της περιόδου δοκιμασίας, με προειδοποίηση ενός μηνός· ωστόσο, η διάρκεια της υπηρεσίας δεν μπορεί να ξεπεράσει την κανονική διάρκεια της δοκιμασίας.

Ο δόκιμος υπάλληλος που απολύεται δικαιούται αποζημίωση ίση με το ένα τρίτο του βασικού μισθού του για κάθε μήνα της περιόδου δοκιμασίας που έχει συμπληρώσει.»

Άρθρο 5

Στο άρθρο 17:

α) στο πρώτο εδάφιο, η δεύτερη φράση αντικαθίσταται από το ακόλουθο κείμενο:

«Η αρχή που αναφέρεται στο άρθρο 6 πρώτο εδάφιο καθορίζει τη διάρκεια αυτής της άδειας, η οποία δεν δύναται να υπερβαίνει το ένα τέταρτο του χρόνου υπηρεσίας που έχει συμπληρώσει ο ενδιαφερόμενος ούτε να υπερβαίνει:

- τους τρεις μήνες όταν ο χρόνος υπηρεσίας είναι μικρότερος από τέσσερα χρόνια,

- τους έξι μήνες σε όλες τις άλλες περιπτώσεις.»·

β) προστίθενται τα ακόλουθα εδάφια:

«Κατά τη διάρκεια της άδειας του έκτακτου υπαλλήλου αναστέλλεται η κάλυψη έναντι των κινδύνων ασθενειών και ατυχημάτων που προβλέπεται στο άρθρο 28.

Εντούτοις, αν ο έκτακτος υπάλληλος αποδείξει ότι δεν είναι δυνατόν να καλυφθεί από άλλο δημόσιο καθεστώς ασφάλισης, έναντι των κινδύνων που αναφέρονται στο άρθρο 28, είναι δυνατόν, μετά από αίτησή του, που πρέπει να υποβληθεί το αργότερο ένα μήνα μετά την έναρξη της άδειας χωρίς αποδοχές, να συνεχίζει να απολαύει της κάλυψης που προβλέπεται στο άρθρο αυτό, υπό την προϋπόθεση ότι θα συνεχίσει να καταβάλλει κατά τη διάρκεια της άδειάς του το ήμισυ του ποσού των εισφορών που είναι αναγκαίες για την κάλυψη των κινδύνων που αναφέρονται στο άρθρο 28· οι εισφορές υπολογίζονται βάσει του τελευταίου βασικού μισθού του έκτακτου υπαλλήλου.

Επιπλέον, αν ο έκτακτος υπάλληλος που αναφέρεται στο άρθρο 2 στοιχείο γ) ή δ) αποδείξει ότι δεν δύναται να αποκτήσει δικαιώματα σύνταξης από άλλο συνταξιοδοτικό καθεστώς, είναι δυνατόν, μετά από αίτησή του, να συνεχίσει να αποκτά δικαιώματα σύνταξης κατά τη διάρκεια της άδειας χωρίς αποδοχές, υπό την προϋπόθεση ότι καταβάλλει εισφορά ίση με το τριπλάσιο του ποσοστού που προβλέπεται στο άρθρο 41· οι εισφορές υπολογίζονται βάσει του βασικού μισθού που ισχύει για το βαθμό και το κλιμάκιο του έκτακτου υπαλλήλου.»

Άρθρο 6

Το άρθρο 18 αντικαθίσταται από το ακόλουθο κείμενο:

«Άρθρο 18

Στον έκτακτο υπάλληλο που στρατεύεται για να εκπληρώσει τη νόμιμη θητεία του, καλείται να πραγματοποιήσει εναλλακτική θητεία, υποχρεούται να συμπληρώσει περίοδο στρατιωτικής εκπαίδευσης ή ανακαλείται υπό τα όπλα, παρέχεται άδεια για εκπλήρωση στρατιωτικών υποχρεώσεων· στην περίπτωση εκτάκτου υπαλλήλου που έχει προσληφθεί με σύμβαση ορισμένου χρόνου, η διάρκεια αυτής της άδειας δεν δύναται να υπερβαίνει τη διάρκεια ισχύος της σύμβασης.

Ο έκτακτος υπάλληλος που στρατεύεται για να εκπληρώσει τη νόμιμη θητεία του ή καλείται να πραγματοποιήσει εναλλακτική θητεία παύει να εισπράττει τις αποδοχές του, αλλά εξακολουθεί να απολαύει των διατάξεων του παρόντος καθεστώτος σχετικά με την προαγωγή κατά κλιμάκιο. Διατηρεί επίσης τα συνταξιοδοτικά δικαιώματά του εφόσον, αφού αποδεσμευθεί από τις στρατιωτικές του υποχρεώσεις ή αφού πραγματοποιήσει εναλλακτική θητεία, καταβάλει αναδρομικά τις συνταξιοδοτικές εισφορές του.

Ο έκτακτος υπάλληλος που υποχρεούται να συμπληρώσει περίοδο στρατιωτικής εκπαίδευσης ή ανακαλείται υπό τα όπλα εξακολουθεί, κατά τη διάρκεια της περιόδου της στρατιωτικής εκπαίδευσης ή της ανάκλησής του, να εισπράττει τις αποδοχές του, οι οποίες, εντούτοις, μειώνονται κατά το ποσό του στρατιωτικού μισθού που εισπράττεται από τον ενδιαφερόμενο.»

Άρθρο 7

Στο άρθρο 20, το πέμπτο εδάφιο καθώς και ο σχετικός πίνακας των βασικών μηνιαίων μισθών καταργούνται.

Άρθρο 8

Στο άρθρο 24 παράγραφος 3 πρώτη περίπτωση, το ποσό των 5 000 βελγικών φράγκων αντικαθίσταται από το ποσό των 37 000 βελγικών φράγκων και το ποσό των 3 000 βελγικών φράγκων, που αναφέρεται στη δεύτερη περίπτωση, αντικαθίσταται από το ποσό των 22 000 βελγικών φράγκων.

Άρθρο 9

Στο άρθρο 25, προστίθεται η ακόλουθη φράση:

«Εντούτοις, ο έκτακτος υπάλληλος που προσλαμβάνεται για ορισμένο χρόνο μικρότερο των δώδεκα μηνών, ή ο οποίος θεωρείται από την αρχή που αναφέρεται στο άρθρο 6 πρώτο εδάφιο ότι οφείλει να συμπληρώσει ισοδύναμο χρόνο υπηρεσίας αν έχει συνάψει σύμβαση αορίστου χρόνου, και αποδεικνύει ότι δεν είναι δυνατόν να συνεχίσει να διαμένει στην παλαιά του κατοικία, δικαιούται να λαμβάνει ημερήσια αποζημίωση καθ' όλη τη διάρκεια της σύμβασής του και για δώδεκα μήνες κατ' ανώτατο όριο.» Άρθρο 10

Στο άρθρο 28 πρώτο εδάφιο, η πρώτη φράση αντικαθίσταται από το ακόλουθο κείμενο:

«Τα άρθρα 72 και 73 του κανονισμού υπηρεσιακής κατάστασης, σχετικά με το καθεστώς κάλυψης έναντι των κινδύνων ασθενειών και ατυχημάτων, εφαρμόζονται κατ' αναλογία στον έκτακτο υπάλληλο κατά την περίοδο της υπηρεσίας του, κατά τη διάρκεια αναρρωτικής άδειας και κατά τη διάρκεια των περιόδων άδειας χωρίς αποδοχές που προβλέπονται στα άρθρα 11 και 17 με τις προβλεπόμενες σ' αυτά πρϋποθέσεις· το άρθρο 72 του κανονισμού υπηρεσιακής κατάστασης σχετικά με το καθεστώς κάλυψης έναντι των κινδύνων ασθενειών εφαρμόζεται κατ' αναλογία στον υπάλληλο που είναι δικαιούχος σύνταξης αναπηρίας καθώς και στο δικαιούχο σύνταξης επιζώντων.»

Άρθρο 11

Στο άρθρο 47 παράγραφος 1 στοιχείο β), μετά τη δεύτερη φράση παρεμβάλλεται η ακόλουθη φράση:

«Όσον αφορά τον υπάλληλο του οποίου ανανεώθηκε η σύμβαση πρόσληψης, η εν λόγω προθεσμία δεν μπορεί να είναι μικρότερη από ένα μήνα ανά έτος υπηρεσίας που έχει συμπληρωθεί, με ελάχιστο όριο ένα μήνα και μέγιστο έξι μήνες.»

Άρθρο 12

Το άρθρο 48 αντικαθίσταται από το ακόλουθο κείμενο:

«Άρθρο 48

Η υπαλληλική σχέση ορισμένου ή αορίστου χρόνου λύεται εκ μέρους του οργάνου χωρίς προειδοποίηση:

α) κατά τη διάρκεια ή μετά τη λήξη της περιόδου δοκιμασίας, με τους όρους που προβλέπονται στο άρθρο 14·

β) στην περίπτωση που ο υπάλληλος παύει να πληροί τους όρους που προβλέπονται στο άρθρο 12 παράγραφος 2 στοιχεία α) και δ). Εντούτοις, εάν ο υπάλληλος παύει να πληροί τους όρους που προβλέπονται στο άρθρο 12 παράγραφος 2 στοιχείο δ), η σύμβαση λύεται μόνο σύμφωνα με το άρθρο 33·

γ) στην περίπτωση που ο υπάλληλος δεν είναι δυνατό να αναλάβει εκ νέου υπηρεσία μετά τη λήξη αναρρωτικής άδειας μετ' αποδοχών που προβλέπεται στο άρθρο 16. Στην περίπτωση αυτή, ο υπάλληλος λαμβάνει αποζημίωση ίση με το βασικό μισθό του και τα οικογενειακά του επιδόματα με βάση δύο ημέρες ανά μήνα παρασχεθείσας υπηρεσίας.»

Μεταβατική διάταξη

Άρθρο 13

Ο παρών κανονισμός εφαρμόζεται στους εκτάκτους υπαλλήλους οι οποίοι είναι εν ενεργεία κατά την έναρξη της ισχύος του κανονισμού αυτού και παράγει αποτελέσματα από την 1η Ιανουαρίου 1985.

Τελική διάταξη

Άρθρο 14

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 10 Ιουνίου 1985.

Για το Συμβούλιο

Ο Πρόεδρος

M. FIORET

(1) ΕΕ αριθ. C 127 της 14. 5. 1984, σ. 134.

(2) ΕΕ αριθ. L 56 της 4. 3. 1968, σ. 1.

(3) ΕΕ αριθ. L 51 της 21. 2. 1985, σ. 6.